Coheritor

Un coheritor o cohesorTraductiones del anglese coherer. Francese: cohéreur; italiano: coesore; espaniol: cohesor; portugese: coesor. Le prime duo suggere coher-it-or pro interlingua, le alteres cohes-or. Post que coherer [-her-/-hes-] es un verbo a duo radices, le duo formas es equivalente. es un typo primitive de receptor de undas radio in le telegraphia. Le coheritor esseva solmente apte pro le reception de messages in Codice Morse. Pro le reception de telephonia sin filos e de radio AM, iste dispositivo esseva inadequate.

 Construction e functionamento 
Le cohesor consiste de un tubo tenue de vitro con duo electrodos, plenate, sin pression, de limatura de metallo (FeNi). Un latere del cohesor es connectite con le antenna, le altere con le terra. Le alte resistentia electric inhibi un currente electric ex un fonte de energia connectite parallelmente al cohesor. Ma sub influentia de un radio-unda, le pulvere se cohere, e le cohesor permitte le passage facile del currente. Iste currente pote, per exemplo, facer sonar un campana o controlar un relais.

Le causa de iste effecto es le micre scintillas que occurre inter le particulas de metallo e que face coagular le particulas. Si on colpa legiermente contra le tubo, iste proprietate dispare e le situation previe retorna.

 Historia 
Le invention del coheritor es sovente attribuite al pionero francese de radiotelegraphia Édouard Branly. Circa 1890, ille usava su Radio conducteur pro le prime vice como receptor de radio-undas. Ma le le physico italian Temistocle Calzecchi Onesti describeva jam le principio del cohesor sex annos antea. In su recercas ille discoperiva que le conductivitate electric del limatura de ferro, confinate in un tubo isolate, cresceva fortemente sub influentia de campos electric exterior. Onesti usava isto principalmente como detector de tempestas perque illo reageva a disturbantias atmospheric in le aere.

Le anglese Oliver Lodge meliorava le apparato plus tarde, explicava le principios de su functionamento e lo dava le nomine coherer (coheritor, cohesor), basate sur le parola anglese to cohere (coherer). In annos plus recente, melior dispositivos pro le reception de radio-undas esseva disveloppate, como le receptor a crystallo, le tubo electronic e le transistor de hodie.

 Fontes 
  Temistocle Calzecchi Onesti Incredible people (visitate in julio 2011)
  Piet van Schagen: Radiocafé: De Coherer  Nederlandse Vereniging voor de Historie van de Radio (visitate in julio 2011)

 Notas 

Iste articulo es basate sur un traduction del articulo Coherer del Wikipedia in nederlandese, le version 21441170 del 6 de julio 2011.

Categoria:Telecommunication
Categoria:Componentes electronic